Хаджиите

Хаджѝите е село в Югоизточна България, община Карнобат, област Бургас.

География
Село Хаджиите се намира на около 35 km запад-северозападно от центъра на областния град Бургас, около 9 km изток-югоизточно от общинския център град Карнобат и около 18 km югозападно от град Айтос. Разположено е по южните склонове на възвишението Хисар. Общият наклон на терена е предимно на изток. Надморската височина в центъра на селото е около 218 m. Климатът е преходно-континентален.

Общински път води от Хаджиите на север до връзка източно от Карнобат с първокласния Подбалкански път, а чрез пътни отклонения – до близките села Козаре, Драгово и Соколово.

На около 2 km южно от Хаджиите минава магистрала Тракия, с която селото няма непосредствена пътна връзка.

Землището на село Хаджиите граничи със землищата на: село Драгово на север и изток; село Вратица на югоизток; село Трояново на югоизток; село Крушово на юг; село Детелина на югозапад; село Козаре на запад; град Карнобат на северозапад.

В землището на село Хаджиите има 5 микроязовира.

История 
След Руско-турската война 1877 – 1878 г., по Берлинския договор 1878 г. селото остава в Източна Румелия; присъединено е към България след Съединението през 1885 г.

През 1934 г. селото с дотогавашно име Хаджилàре е преименувано на Хаджиите.

Училище в село Хаджиларе (Хаджиите) има от 1887 г., отначало в стара турска къща, като през 1892/1893 учебна година не води редовни занятия. През 1931 г. е построена училищна сграда с 6 учебни стаи. От 1919 до 1936 г. училището се нарича „Рибен буквар“, от 1937 до 1944 г. – „Княгиня Мария Луиза“, а от 1944 г. до закриването му през 2002 г. – „Асен Златаров“.

Население 
Населението на село Хаджиите наброява 1035 души при преброяването към 1934 г. и 1113 към 1946 г., намалява до 418 към 1985 г. и 262 (по текущата демографска статистика за населението) към 2021 г.

Етнически състав 
Преброяване на населението през 2011 г.

Численост и дял на етническите групи според преброяването на населението през 2011 г.:

Религии 
В село Хаджиите се изповядват ислям и православие.

Обществени институции 
Село Хаджиите към 2022 г. е център на кметство Хаджиите.

В село Хаджиите към 2022 г. има:
 действащо читалище „Христо Ботев – 1928 г.“;
 джамия;
 православна църква „Света Богородица“; построена през 1936 г. с дарения на местното християнско население; основно ремонтирана и с реставрация на дърворезбата и иконите през 2012 г.; храмов празник „Малка Богородица“ – 8 септември;
 пощенска станция.

Природни и културни забележителности 
Хаджиите се намира в непосредствена близост до дъбовата и габърова гора „Бабалията“. В „Бабалията“ се намират старата и новата хижи „Орловец“. Старата хижа е първата ловна хижа в Югоизточна България. Строежът ѝ е започнат през 1938 г. и е завършил през 1939 г. Хижата се е именувала „Царица Йоана“. В близост до хижата е изградена фазанария за развъждане на диви пернати – фазани, кеклици, яребици.

В двора на кметството на село Хаджиите има паметна плоча с имената на загиналите в Отечествената война 1944 – 1945 г.: Добри Христозов, Илчо Янков, Кръстьо Димитров, Господин Димитров, Стоян Недялков и Мирчо Георгиев.

Бележки

Външни препратки 
Топографска карта, мащаб 1:100000 Картен лист: K-35-055
 Бургаска низина, Карнобатска и Айтоска котловина. Географска карта
Села в област Бургас
Населени места в община Карнобат